**ΑΝΑΦΟΡΙΚΗ – ΠΟΙΗΤΙΚΗ ΛΕΙΤΟΥΡΓΙΑ ΤΗΣ ΓΛΩΣΣΑΣ**

**ΑΝΑΦΟΡΙΚΗ ΛΕΙΤΟΥΡΓΙΑ ΤΗΣ ΓΛΩΣΣΑΣ**

Πρόκειται για τη λειτουργία της γλώσσας που αντιστοιχεί στα συμφραζόμενα ( το γλωσσικό περιβάλλον μιας λέξης, μιας φράσης, παραγράφου ή ενότητας, το οποίο προσδιορίζει και αποσαφηνίζει το νόημα αυτών.), τα οποία πρέπει να είναι γνωστά στους συντελεστές της επικοινωνιακής πράξης ( πομπός / δέκτης) , προκειμένου να καθοριστεί το λεκτικό και κοινωνικό πλαίσιο της επικοινωνίας. Η γλώσσα λειτουργεί με λογικό τρόπο, η πράξη επικοινωνίας αναφέρεται στον πραγματικό κόσμο ή στην κοινή αντίληψη που έχει διαμορφώσει ο πομπός και ο δέκτης του μηνύματος. **Η αναφορική λειτουργία της γλώσσας συνδέεται με την κυριολεκτική χρήση της γλώσσας (ΚΥΡΙΟΛΕΞΙΑ**). Οι λέξεις χρησιμοποιούνται μέσα στο λόγο με τρόπο τέτοιο ώστε να αποδίδουν επακριβώς τη συγκεκριμένη σημασία και το περιεχόμενο της έννοιας που δηλώνουν. **Σκοπός του ομιλητή είναι η άμεση πρόσληψη του μηνύματος από το δέκτη και γι’ αυτό το λόγο δίνει έμφαση στο νόημα/περιεχόμενο του μηνύματος.**

Ειδικότερα, η επιλογή της αναφορικής λειτουργίας της γλώσσας:

* **Στοχεύει στην άμεση και έγκυρη / αξιόπιστη πληροφόρηση - ενημέρωση του δέκτη**
* **Προσφέρεται για ανάπτυξη και απόδειξη συλλογισμών**
* **Απευθύνεται στη λογική – βιωματική λειτουργία του δέκτη**
* **Ο λόγος αποκτά αντικειμενικότητα και μεστότητα**
* **Διευκολύνονται οι διαδικασίες αναγνωστικής πρόσληψης των νοημάτων**
* **Η σύνδεση των νοημάτων είναι λογική.**

π.χ.

(..) Στα σχολικά βιβλία οι απώλειες και οι ήττες σπάνια αποδίδονται στην απουσία της ομοψυχίας και πολύ συχνότερα στην υπεροχή των εκάστοτε εχθρών ή και την αγριότητά τους.

Στα βιβλία της ιστορίας, στη θέση της ανεπαρκούς προετοιμασίας π.χ. για τον πόλεμο του 1897, η αιτιολόγηση μονομερώς προβάλλει την υπεροχή και επιθετικότητα του τουρκικών στρατευμάτων, και για την ήττα στη Μικρασία αποδίδει την καταστροφή στην αγριότητα των Τούρκων και την αδιαφορία των συμμάχων που φρόντιζαν μόνον τα δικά τους συμφέροντα.

**ΠΟΙΗΤΙΚΗ ΛΕΙΤΟΥΡΓΙΑ ΤΗΣ ΓΛΩΣΣΑΣ (Μεταφορά/ Συνυποδήλωση & Σχήματα Λόγου)**

**Παραδείγματα**

«Ο κόσμος μας θα γίνει κήπος με κυπαρίσσια και κλαίουσες» (μεταφορά, οπτική εικόνα, οσφρητική εικόνα, ακουστική εικόνα, παρήχηση «κ», ειρωνεία/καυστικό χιούμορ)

«Οὐδείς ἐστιν ὅστις νοσεῖ ὡς νοσῶ» (παρήχηση «σ»)

Στην ποιητική λειτουργία της γλώσσας η γλώσσα γίνεται ένα «αισθητικό» μέγεθος, λειτουργεί με ένα συγκινησιακό τρόπο και αποκτά μεταφορική διάσταση( μεταφορικός λόγος), οι λέξεις αποκτούν αλληγορική σημασία, γίνονται « σύμβολα» και τα μηνύματα προσλαμβάνονται από την ενεργοποίηση του συγκινησιακού – συναισθηματικού φίλτρου του δέκτη., προκαλώντας την αισθητική συγκίνηση και απόλαυση. **Στην ποιητική λειτουργία της γλώσσας ο πομπός χρησιμοποιεί μεταφορικό λόγο και (λογοτεχνικά) σχήματα λόγου (παρομοιώσεις, εικόνες , προσωποποιήσεις..) με σκοπό να προκαλέσει την αισθητική συγκίνηση του δέκτη ,δίνοντας έμφαση στη μορφή του μηνύματος.**

Ειδικότερα, η χρήση της ποιητικής λειτουργίας της γλώσσας:

* **Στοχεύει στο να προκαλέσει αισθητική συγκίνηση και απόλαυση**
* **Χαρακτηρίζεται από πολυσημία και πολυδιάστατη προσέγγιση και ερμηνεία**
* **Αξιοποιεί τη συγκινησιακή διάσταση της γλώσσας**
* **Διανθίζεται από πολλά σχήματα λόγου (παρομοιώσεις, εικόνες, προσωποποιήσεις)**
* **Καθιστά το ύφος λογοτεχνίζον, παραστατικό , γλαφυρό**
* **Αξιοποιεί τη συνειρμική σύνδεση των νοημάτων**

Π.χ. (…) Δεν είδαμε μια παλλαϊκή διαμαρτυρία για τους αντιδραστήρες που αύριο μεθαύριο θα κονιορτοποιήσουν ολόκληρες πολιτείες και θα κάνουν τον «υπεσχημένο» παράδεισο έναν απέραντο «κήπο» με κυπαρίσσια και κλαίουσες – αν καταφέρουν να επιζήσουν και αυτά.

ΘΕΜΑ ΠΑΝΕΛΛΗΝΙΩΝ 2004

Ν α σημειώσετε σε ποιες από τις παρακάτω φράσεις η γλώσσα λειτουργεί αναφορικά και σε ποιες ποιητικά;

Α. …………σήμερα τα παιδιά είναι διαφορετικά.

Β. …………το « κλίμα» του σχολείου έχει αλλάξει.

Γ. …………ο μαθητής περίμενε να φωτισθεί από το Δάσκαλο

Δ…………. οι κρουνοί της πληροφόρησης ρέουν μέσα στο σπίτι.

**AΣΚΗΣΕΙΣ**

1. Από τις παρακάτω φράσεις επιλέξτε αυτές στις οποίες κυριαρχεί η αναφορική λειτουργία και εκείνες στις οποίες κυριαρχεί η ποιητική λειτουργία.

* Ο εύκολος δρόμος της ψευτιάς, αντί να γεφυρώσει, θα διευρύνει το χάσμα μεταξύ αυτού του ζευγαριού.
* Πρόσφατη έρευνα έδειξε πως οι νέοι μας δεν εμπιστεύονται τους πολιτικούς.
* Ο αθλητισμός υπήρξε για τους Έλληνες πολύ σημαντικός και όλες οι ελληνικές πόλεις διέθεταν στάδια και γυμναστήρια και σε πολλές περιοχές διοργανώνονταν αθλητικοί αγώνες σε τακτά χρονικά διαστήματα.
* Αυτός ο κόσμος, όλος μαζί, μου έδωσε το συναίσθημα πως δεν είμαι μια αδέσποτη μονάδα, ένα άχερο στ΄αλώνι. Μου έδωσε τη δύναμη να κρατηθώ ανάμεσα στους χαλασμούς των καιρών που ήταν της μοίρας μου να ιδώ. Κι ακόμη, μ΄έκανε να νιώσω, όταν ξαναείδα το χώμα που με γέννησε, πως ο άνθρωπος έχει ρίζες, κι όταν τις κόψουν πονεί, βιολογικά, όπως όταν τον ακρωτηριάσουν.
* Πολιτισμός δεν είναι μόνον ο Παρθενώνας και η αναπαλαίωση των ιστορικών κτηρίων και μνημείων, πολιτισμός δεν είναι μόνον η διεκδίκηση των δικών μας μαρμάρων, ο πολιτισμός δεν είναι μόνο η μουσική, η αρχιτεκτονική, οι καλές τέχνες, ο χορός, το θέατρο, ο κινηματογράφος και οι τυποποιημένες σπονδές που χύνουμε στη λαϊκή μούσα. Πολιτισμός είναι και εκείνος που αναφέρεται στην καθημερινή ζωή των ανθρώπων, στους τόπους επιβίωσης, μνήμης, λήθης.
* Ωστόσο, αυτή η ανεξέλεγκτη αστικοποίηση δημιουργεί τεράστια προβλήματα ποιότητας ζωής στις μεγαλουπόλεις των αναπτυσσόμενων και αναπτυγμένων χωρών. Οι συνθήκες ζωής και εργασίας χειροτερεύουν.
* Είναι βέβαιο πως η Μοριακή Βιολογία και η Γενετική έχουν ανοίξει νέους ορίζοντες στη μελέτη και κατανόηση της λειτουργίας του ανθρώπινου οργανισμού. Αυτό το ταξίδι, το οποίο ξεκίνησε πριν από λίγα σχετικά χρόνια στον άγνωστο και μαγευτικό κόσμο των βιολογικών νοημάτων της ζωής, δεν είναι ούτε εύκολο ούτε γρήγορο. Οι ταξιδιώτες πρέπει να είναι εφοδιασμένοι με υπομονή, με περίσσεια γνώση, με αμφισβήτηση, αλλά προπαντός με ηθική δεοντολογία. Σε κάθε περίπτωση, η Πολιτεία πρέπει να κρίνει και να αξιολογεί τους καρπούς και τις εμπειρίες τέτοιων εγχειρημάτων.
* Παιδιά έως 12 ετών, ενήλικες που αμείβονται στα μισά του νόμιμου κατώτατου μισθού και κάνουν υπερωρίες σε απαράδεκτες συνθήκες εργασίας, είναι μερικά από τα παραπτώματα που εντόπισε η οργάνωση Playfair, σε έρευνα που έκανε στα εργοστάσια εταιρειών που παράγουν αναμνηστικά για τους Ολυμπιακούς Αγώνες του Πεκίνου.